PIB Headquarters
कोविड- 19 पर पीआईबी का दैनिक बुलेटिन
- पिछले 24 घंटों में 30 लाख से ज्यादा लोगों को टीके की खुराक देने के साथ भारत में अब तक कुल 9 करोड़ से ज्यादा लोगों का टीकाकरण किया गया
- प्रतिदिन औसतन 34 लाख से अधिक लोगों को टीका लगाकर भारत विश्व में शीर्ष स्थान पर
- 10 राज्यों में दैनिक नए मामलों में बढ़ोतरी दिखाई दी
- प्रधानमंत्री ने कोविड- 19 टीके की दूसरी खुराक लगवाई
- पिछले 24 घंटे में कुल सक्रिय मामलों में रिकॉर्ड 66,846 मामलों की गिरावट दर्ज
- 45 वर्ष या उससे अधिक आयु वाले कर्मचारियों को 11 अप्रैल 2021 से उनके कार्यालयों में ही लगाया जाएगा कोविड-19 का टीका
#Unite2FightCorona
#IndiaFightsCorona
पिछले 24 घंटों में 30 लाख से ज्यादा लोगों को टीके की खुराक देने के साथ भारत में अब तक कुल 9 करोड़ से ज्यादा लोगों का टीकाकरण किया गया, प्रतिदिन औसतन 34 लाख से अधिक लोगों को टीका लगाकर भारत विश्व में शीर्ष स्थान पर, 10 राज्यों में प्रतिदिन नए मामलों में तेजी से राष्ट्रीय पॉजिटिविटी दर 2.19 प्रतिशत से बढ़कर 8.40 प्रतिशत हुई
देश में अब तक कोविड-19 टीकाकरण अभियान के तहत 9 करोड़ से ज्यादा लोगों को टीका लगाया जा चुका है। आज सुबह 7 बजे तक मिली प्रारंभिक सूचना के अनुसार 13,77,304 सत्रों में 9,01,98,673 लोगों का टीकाकरण किया जा चुका है। इनमें 89,68,151 स्वास्थ्य कर्मचारियों  को टीके की पहली खुराक दी गई है और 54,18,084 स्वास्थ्य कर्मचारियों को टीके की दूसरी खुराक दी गई है। इसके अलावा, 97,67,538 अग्रिम पंक्ति के कार्यकर्ताओं  को टीके की पहली खुराक और 44,11,609 अग्रिम पंक्ति के कार्यकर्ताओं को टीके की दूसरी खुराक दी गई है। इसके साथ ही 60 वर्ष से अधिक उम्र के 3,63,32,851 लाभार्थियों को पहली खुराक और 11,39,291 लाभार्थियों को कोविड- 19 टीके की दूसरी खुराक दी गई है। 45 से 60 साल आयु के 2,36,94,487 लाभार्थियों को पहली खुराक और 4,66,666 लाभार्थियों को टीके की दूसरी खुराक दी गई है। पिछले 24 घंटे में कोविड- 19 टीके की करीब 30 लाख खुराकें दी गईं।
टीकाकरण अभियान के 82वें दिन  को 29,79,292 टीके लगाए गए। इनमें से 26,90,031 लाभार्थियों को 38,760 सत्रों में पहला टीका और 2,89,261 लाभार्थियों को कोविड का दूसरा टीका लगाया गया। एक महत्वपूर्ण उपलब्धि हासिल करते हुए भारत, विश्व का सबसे तेजी से टीकाकरण करने वाला देश बन गया, जहां प्रतिदिन औसतन 34,30,502 टीके लगाए गए। भारत में नए मामलों की संख्या बढ़ रही है। पिछले 24 घंटों के दौरान 1,26,789 नए मामले सामने आए। महाराष्ट्र, छत्तीसगढ़, कर्नाटक, उत्तर प्रदेश, दिल्ली, मध्य प्रदेश, तमिलनाडु, गुजरात, केरल और पंजाब इन दस राज्यों में कोविड के प्रतिदिन सामने आने वाले मामलों में वृद्धि हुई है। कुल नए मामलों में से 84.21 प्रतिशत मामले इन्हीं दस राज्यों में दर्ज हुए हैं। महाराष्ट्र में सबसे ज्यादा प्रतिदिन 59,907 नए मामले दर्ज किए गए। इसके बाद, छत्तीसगढ़ में 10,310 और कर्नाटक में 6,976 नए मामले दर्ज किए गए। भारत में राष्ट्रीय साप्ताहिक सकारात्मकता दर 6.21% के उछाल के साथ 2.19% से बढ़कर 8.40% पर पहुंच गई है। भारत में कोविड के सक्रिय मामलों की कुल संख्या 9,10,319 हो गई है। यह देश में सामने आए कुल पॉजिटिव मामलों का 7.04 प्रतिशत है। पिछले 24 घंटों में कुल सक्रिय मामलों में 66,846 मामलों की गिरावट दर्ज हुई है। महाराष्ट्र, छत्तीसगढ़, कर्नाटक, उत्तर प्रदेश और केलर में कुल सक्रिय मामलों के 74.13 प्रतिशत मामले दर्ज हुए हैं। इनमें से अकेले महराष्ट्र में देश के कुल सक्रिय मामलों का 55.26 प्रतिशत मामले दर्ज हुए हैं। भारत में इस रोग से रिकवर होने वाले लोगों की संख्या आज 1,18,51,393 हो गई है, जिससे देश की रिकवरी दर 91.67 प्रतिशत हो गई है। पिछले 24 घंटों में 59,258 रोगी ठीक हुए हैं। पिछले 24 घंटों में कोविड-19 से 685 लोगों की मौत हुई है। इन नई मौतों में से 87.59 प्रतिशत मौतें दस राज्यों में दर्ज हुई हैं। ये राज्य महाराष्ट्र, छत्तीसगढ़, कर्नाटक, तमिलनाडु, उत्तर प्रदेश, दिल्ली, केरल, पंजाब, मध्य प्रदेश और गुजरात हैं। महाराष्ट्र में सबसे ज़्यादा 322 मौत हुई हैं। इसके बाद पंजाब में प्रतिदिन 62 मौत हुई हैं। 12 राज्यों/ केन्द्र शासित प्रदेशों में पिछले 24 घंटों में कोविड-19 से कोई भी मौत नहीं हुई है।
अधिक जानकारी के लिए पढ़ें:
प्रधानमंत्री ने कोविड- 19 टीके की दूसरी खुराक लगवाई
प्रधानमंत्री श्री नरेन्द्र मोदी ने आज कोविड-19 टीके की दूसरी खुराक ली। श्री मोदी ने एक ट्वीट में कहा “आज एम्स में कोविड-19 टीके की दूसरी खुराक ली। वायरस को हराने के कुछ तरीकों में टीकाकरण भी एक तरीका है।”
अधिक जानकारी के लिए पढ़ें:
केन्द्र सरकार ने कार्य स्थल पर टीकाकरण केन्द्र संचालित करने संबंधी दिशा-निर्देश जारी किए, 11 अप्रैल 2021 से कार्य स्थलों पर 45 वर्ष या उससे अधिक आयु वाले कर्मचारियों को लगाया जाएगा कोविड- 19 का टीका
केन्द्र सरकार ने 1 अप्रैल 2021 से कोविड- 19 टीकाकरण अभियान का विस्तार करते हुए 45 वर्ष या उससे अधिक आयु वाले सभी नागरिकों को टीकाकरण कराने की सुविधा प्रदान की थी। इसी क्रम में अब सरकार अर्थव्यवस्था के संगठित क्षेत्र और औपचारिक कार्यस्थलों  अथवा मैन्युफैक्चरिंग क्षेत्रों में 11 अप्रैल 2021 से ऐसे सभी कर्मचारियों के लिए कोविड-19 टीकाकरण की सुविधा देने जा रही है, जिनकी आयु 45 वर्ष या उससे अधिक है। इस सुविधा का उद्देश्य नागरिकों को उनके कार्यस्थल पर ही कोविड का टीका लगवाकर उन्हें सुविधा प्रदान करना है। केन्द्रीय स्वास्थ्य मंत्रालय ने राज्यों और केन्द्र शासित प्रदेशों को लिखा है कि जिन कार्यस्थलों पर योग्य और टीकाकरण करवाने की इच्छा रखने वाले कम से कम 100 कर्मचारी हैं, वहां अब कोविड टीकाकरण केन्द्र  का बोर्ड लगाकर कोविड- 19 टीकाकरण सत्र आयोजित किए जा सकते हैं। इस संदर्भ में राज्यों की मदद करने के लिए दिशा-निर्देश तैयार कर लिए गए हैं, और इन दिशा-निर्देशों को केन्द्रीय स्वास्थ्य सचिव ने राज्यों और केन्द्र शासित प्रदेशों को भेज दिया है। ये दिशा-निर्देश राज्य और ज़िला कार्यक्रम प्रबंधकों को निर्धारित सूचना उपलब्ध कराने और कार्यस्थलों  पर ऐसे सत्रों को आयोजित करने के बारे में मदद करेंगे। ऐसे कार्यस्थल टीकाकरण केन्द्रों को 11 अप्रैल 2021 से राज्यों/ केन्द्र शासित प्रदेशों में शुरू किया जाएगा। राज्यों/केन्द्र शासित प्रदेशों को सलाह दी गई है कि वे ऐसे कार्यस्थल टीकाकरण केन्द्रों को शुरू करने और इनकी तैयारियों को लेकर सरकारी/निजी क्षेत्र के नियोक्ताओं और प्रबंधन से संपर्क स्थापित करें। भारत सरकार कोविड- 19 टीकाकरण अभियान को लाभार्थियों के लिए अधिक व्यावहारिक और सुगम बनाने के उद्देश्य से राज्यों / केन्द्र शासित प्रदेशों के साथ निरंतर परामर्श कर रही है।
अधिक जानकारी के लिए पढ़ें:
केन्द्रीय स्वास्थ्य एवं परिवार कल्याण मंत्री डॉ. हर्षवर्धन का बयानः “कुछ राज्य सरकारों द्वारा अपनी विफलताओं से ध्यान भटकाने और लोगों में दहशत फैलाने का घृणित प्रयास”
डॉ. हर्षवर्धन ने जनजातीय स्वास्थ्य सहयोग ‘अनामय’ योजना की शुरुआत की
केन्द्रीय स्वास्थ्य मंत्री डॉ. हर्षवर्धन ने केन्द्रीय जनजातीय कार्य मंत्री श्री अर्जुन मुंडा के साथ मिलकर बुधवार को वीडियो कॉन्फ्रेंसिंग के माध्यम से जनजातीय स्वास्थ्य सहयोग के लिए ‘अनामय’ योजना की शुरुआत की। यह कई हितधारकों द्वारा शुरू की गई योजना है, जिसे मुख्य रूप से पीरामल फाउंडेशन और बिल एंड मिलिंडा गेट्स फाउंडेशन  का सहयोग मिला है। ‘अनामय’ योजना भारत के जनजातीय समुदाय के स्वास्थ्य और पोषण की स्थिति में सुधार करने के उद्देश्य से विभिन्न सरकारी एजेंसियों और संगठनों द्वारा किए जा रहे प्रयासों को एक मंच पर लेकर आएगी।
अधिक जानकारी के लिए पढ़ें:
केंद्रीय मंत्री डॉ. जितेंद्र सिंह ने कोविड-19 के प्रसार को रोकने के लिए कार्मिक एवं प्रशिक्षण विभाग द्वारा किए गए उपायों की समीक्षा की
पूर्वोत्तर क्षेत्र विकास  , प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा और अंतरिक्ष राज्य मंत्री डॉ.जितेंद्र सिंह ने खासकर हाल में कोविड-19 के संक्रमण में आयी तेजी को देखते हुए महामारी के प्रसार को रोकने के लिए कार्मिक एवं प्रशिक्षण विभाग  द्वारा किए गए उपायों की आज समीक्षा की। समीक्षा बैठक में केंद्रीय सचिव  दीपक खांडेकर, केंद्रीय सचिव  इंदेवर पांडे, केंद्रीय सचिव एवं स्थापना अधिकारी के श्रीनिवासन, केंद्रीय सचिव आलोक रंजन, सचिव  सुजाता चतुर्वेदी, संयुक्त सचिव  एसएन माथुर और डीओपीटी, एआरपीजी तथा पेंशन विभाग सहित कार्मिक मंत्रालय के विभिन्न विभागों के अन्य वरिष्ठ उपस्थित थे। डॉ. जितेंद्र सिंह ने बैठक के बारे में जानकारी देते हुए कहा कि समय-समय पर कार्मिक मंत्रालय कोविड-19 के प्रसार को रोकने के लिए निर्देश और रोकथाम संबंधी दिशानिर्देश जारी करता रहा है। उन्होंने कहा, सरकार पूरी गहराई से स्थिति की निगरानी कर रही है और टीकाकरण को प्राथमिकता देने के लिए अपनाई गई रणनीति के आधार पर, 45 वर्ष या उससे अधिक उम्र के सभी व्यक्ति टीकाकरण अभियान मेंहिस्सा ले सकते हैं। उन्होंने कहा, सभी सरकारी कर्मचारियों के लिए यह जरूरी है कि वे इस टीकाकरण सुविधा का लाभ उठाएं ताकि उनकी और साथ ही उनके संपर्क में आने वाले लोगों की सुरक्षा सुनिश्चित हो सके।
अधिक जानकारी के लिए पढ़ें:
सीएसआईआर-सीएमईआरआई ऑक्सीजन संवर्धन इकाई - एक संभावित बहुमुखी जीवन रक्षक
सीएसआईआर-सीएमईआरआई की स्वदेश में विकसित ऑक्सीजन संवर्धन इकाई प्रेशर स्विंग ऐड्सॉर्प्शन  और जियोलाइट कॉलम के सिद्धांत पर काम करता है, ताकि कुछ दबाव के तहत हवा से नाइट्रोजन को चुनिंदा रूप से हटाया जा सके, जिससे ऑक्सीज़न जमा होने में वृद्धि होती है। ऑक्सीजन संवर्धन इकाई के उपतंत्र कंप्रेसर, सोलनॉयड संचालित 3/2 वाल्व, फ्लो मीटर और प्री-फिल्टर हैं। कंप्रेसर मॉड्यूल में दबाव वाली हवा को डालता है और ऑक्सीजन नाइट्रोजन के बेहतर पारगमन के कारण इसमें फैल जाती है। हवा में मौजूद निलंबित कणों, वायरस, बैक्टीरिया को उपलब्ध एचईपीए फिल्टर द्वारा फ़िल्टर किया जाता है। इस इकाई का इलेक्ट्रिकल सुरक्षा अनुपालन के लिए आईईसी 60601-1 3.1 संस्करण : 2012 के अनुसार टीयूवी रीनलैंड, बैंगलोर में परीक्षण किया गया है, जबकि ऑक्सीजन संवर्धन प्रतिशत के विषय में आउट फ्लो का सीएसआईआर-सीएमईआरआई में संस्थानिक परीक्षण किया गया है। सीएसआईआर-सीएमईआरआई द्वारा विकसित ऑक्सीजन संवर्धन इकाई 30 एलपीएम ऑक्सीजन समृद्ध हवा देने में सक्षम है, जो अन्य व्यावसायिक रूप से उपलब्ध इकाइयों में मौजूद नहीं है। मशीन 0.5 आईपीएम की सटीकता के साथ प्रवाह को नियंत्रित कर सकती है। यह सुविधा हाई फ्लो ऑक्सीजन थेरेपी में मदद करेगी, जो कि कोविड-19 रोगियों के उपचार और प्रबंधन में एक बेहतर विधि साबित हुई है।
अधिक जानकारी के लिए पढ़ें:
पीआईबी के क्षेत्रीय कार्यालयों से प्राप्त जानकारी
- असम : असम में कोविड- 19 के पॉज़िटिव मामलों की दर भारत के पॉज़िटिव मामलों की दर की तुलना में कम है, लेकिन वहां कोरोना के मामलों का ग्राफ धीरे-धीरे ऊपर जा रहा है। कोविड- 19 के दूसरे चरण में 10 दिन पहले कोविड के पॉज़िटिव मामलों की दर 0.25 प्रतिशत थी, जो अब बढ़कर 0.92 प्रतिशत हो गई है। कोविड 19 के प्रतिदिन आने वाले पॉज़िटिव मामलों की संख्या बुधवार को बढ़कर प्रतिदिन 195 हो गई, जो मंगलवार को केवल 92 थी।
- मणिपुर : बुधवार को पिछले 24 घंटों में कोविड के 12 नए पॉज़िटिव मामले सामने आने के बाद मणिपुर में कोविड के सक्रिय मामलों की संख्या बढ़कर 75 हो गई है। मणिपुर में 948 से ज़्यादा लोगों को कोविड 19 का टीका लगाया गया। राज्य में समग्र टीकाकरण की संख्या 89,590 हो गई है, जिसमें 31,744 स्वास्थ्य कर्मी शामिल हैं।
- सिक्किम : सिक्किम में पिछले 24 घंटों में सामने आए कोविड 19 को 31 नए मामलों के साथ बुधवार को कोविड 19 के सक्रिय मामलों की संख्या 95 को पार कर गई। 31 नए मामलों में से 14 मामले वो हैं, जो हाल ही में ताशि नामग्याल अकादमी के एक पॉज़िटिव विद्यार्थी के संपर्क में आए थे। राज्य के अलग-अलग क्षेत्रों में मंगलवार को 6,702 लोगों का टीकाकरण हुआ, इनमें से 6306 लोगों ने कोविड 19 टीकाकरण की पहली खुराक ली, जबकि 396 लोगों ने कोविड 19 टीके की दूसरी खुराक के साथ अपना टीकाकरण पूरा कराया। साउथ डिस्ट्रिक्ट, सिक्किम में कोविड टीके का भंडारण किया गया है। राज्य में टीकाकरण केन्द्र अवकाश के दिन भी खुलेंगे।
- त्रिपुरा : त्रिपुरा के मुख्यमंत्री की कोराना रिपोर्ट पॉज़िटिव आई है। राज्य में पिछले 24 घंटों में कोरोना के कुल 21 पॉज़िटिव मामले सामने आए हैं, और एक मौत हुई है। त्रिपुरा में कोविड 19 संबंधी नए दिशा-निर्देश जारी किए गए हैं। शनिवार को मास्क एन्फॉर्समेंट डे घोषित किया गया है। सभी भीड़भाड़ वाले स्थानों पर नियमित रूप से सैनिटाइज़ेशन के साथ-साथ सभी कार्यालयों में थर्मल स्क्रीनिंग को अनिवार्य किया गया है।
- मेघालय : मेघालय सरकार ने व्यवहार परिवर्तन प्रबंधन समितियों को फिर से सक्रिय करने के साथ-साथ व्यक्तिगत व्यवहार परिवर्तन प्रबंधन प्रोटोकॉल को भी दोबारा से तैयार किया है, साथ ही नागरिकों से एसओपी और प्रोटोकॉल का सख्ती से पालन करने का अनुरोध किया गया है। राज्य में कोविड के 108 सक्रिय मामले हैं, इनमें से ज़्यादातर उच्च जोखिम वाले क्षेत्रों से वापस राज्य में आने वाले लोग शामिल हैं। राज्य सरकार ने जिन 11 राज्यों में कोविड के अधिक मामले सामने आ रहे हैं, उन राज्यों से मेघालय लौटने वाले लोगों के लिए प्रवेश प्रोटोकॉल जारी किए हैं, जिसके तहत लोगों को आरटी-पीसीआर की नेगेटिव रिपोर्ट का सर्टिफिकेट दिखाना अनिवार्य होगा। सरकार ने कोविड 19 टीकाकरण अभियान में तेजी लाने का फैसला किया है, खासतौर से उन लोगों के लिए जो कोविड- 19 के प्रति अति संवेदनशील हैं। इसके अलावा, सरकार राज्य के दो शहरी क्षेत्रों - शिलॉन्ग और तुरा - पर भी विशेषरूप से ध्यान केंद्रित कर रही है, यहाँ सक्रिय मामलों की अधिकतम संख्या दर्ज की गई है। राज्य में बुधवार को कुल 1,155 लोगों को कोविड 19 टीके की डोज़ दी गई।
- नागालैंड : नागालैंड में कोविड- 19 के 11 नए मामले दर्ज हुए। राज्य में कोरोना के मामलों की संख्या 12,376 हो गई है, इनमें 142 सक्रिय मामले शामिल हैं। राज्य में अब तक 71,515 लोगों को 93,707 कोविशील्ड की डोज़ दी गई हैं। टीकाकरण के बाद किसी भी व्यक्ति पर कोई प्रतिकूल रिएक्शन सामने नहीं आया है।
- केरल : राज्य में आज एसएसएलसी और उच्चतर माध्यमिक की परीक्षाएँ शुरू हो गई हैं, ऐसे में स्वास्थ्य विभाग ने लोगों से अपील की है कि वे कोविड- 19 के सभी दिशा-निर्देशों का सख्ती से पाल करें। लोगों से आग्रह किया गया है कि वे कोविड-19 के खतरे को लेकर पूरी तरह से सतर्क रहें, क्योंकि देश के दूसरे राज्यों के साथ-साथ केरल में भी कोविड के मामले तेज़ी से बढ़ रहे हैं। सार्वजनिक स्थानों पर मास्क नहीं पहनने वालों के खिलाफ सख्त कार्रवाई की जाएगी। राज्य में दैनिक स्तर पर होने वाले कोविड टेस्ट, विशेष रूप से आरटी-पीसीआर की संख्या में वृद्धि की गई है। राज्य में 5.78 प्रतिशत टीपीआर के साथ कल 3502 मामले दर्ज हुए। दूसरे राज्यों से आने वाले लोगों के लिए एक सप्ताह तक क्वारंटिन में रहना अनिवार्य कर दिया गया है। राज्य में 45 वर्ष की आयु से ज़्यादा वाले लोगों को टीका लगाने के कार्य में तेज़ी लाई जाएगी। राज्य में अब तक 42,03,984 लोगों को कोविड 19 का टीका लगाया गया है, इनमें 37,56,741 को कोविड की पहली डोज़ दी जा चुकी है, और 4,47,233 लोगों को कोविड की दूसरी डोज़ दी गई है।
- तमिलनाडु : राज्य में कोविड- 19 के तेज़ी से बढ़ते मामले और कोरोना की दूसरी लहर को देखते हुए तमिलनाडु सरकार ने कोरोना संक्रमण के प्रसार को रोकने के लिए 10 अप्रैल से नए प्रतिबंध और दिशा-निर्देश जारी किए हैं। नए प्रतिबंधों से आम लोगों की आजीविका पर कोई असर नहीं पड़ेगा। मंगलवार को तमिलनाडु में सक्रिय मामलों की संख्या 25000 के पार पहुंच गई। जबकि 24 घंटों में 3645 नए मामलों और 15 मौत दर्ज की गईँ। राज्य में कोविड के समग्र मामलों की संख्या 9.07 लाख को छू गई है और कुल 12804 लोगों की मौत कोविड से हुई है। राज्य सरकार ने सभी उद्योगों से आग्रह किया है कि वे अपने यहाँ काम करने वाले 45 वर्ष से अधिक आयु के सभी लोगों का टीकाकरण कराएं।
- कर्नाटक : राज्य में बुधवार को कोविड- 19 के 6976 नए मामले और 35 मौत दर्ज हुईं। राज्य में कोविड के कुल 10,33,560 मामले हो गए हैं, और मरने वालों की संख्या 12,731 पर पहुंच गई है। बुधवार को बेंगलुरु में कोविड के 4991 नए मामले सामने आए और 25 लोगों की मौत हुई। बेंगलुरु कोविड 19 के नए मामलों के मद्देनज़र प्रतिदिन 5000 के आंकड़े को छूने से थोड़ा ही दूर है, ऐसे में बेंगलुरु सिटी के पुलिस कमिश्नर श्री कमल पंत ने बुधवार को बेंगलुरु सिटी में सीआरपीसी की धारा 144  को लागू कर दिया। बीबीएमपी के मुख्य आयुक्त श्री गौरव गुप्ता ने मंगलवार को सभी क्षेत्रीय उपायुक्तों को निर्देश दिए हैं कि वे टीकाकरण की संख्या को दोगुना करके प्रतिदिन 70,000 तक लेकर जाएं।
- आंध्र प्रदेश : राज्य में 2331 नए मामलों के साथ कोविड 19 के कुल मामलों की संख्या 9,13,274 हो गई है। बुधवार तक 11 और लोगों की मौत कोविड – 19 से हुई, और कोविड से मरने वालों की कुल संख्या 7262 पहुंच गई है। कल स्वस्थ होने वाले 853 मामलों सहित ठीक होने वालों की संख्या 8,92,736 है और सक्रिय मामले 13,276 हैं। पिछले 24 घंटों में 31,812 टेस्ट के साथ राज्य में अब तक कोविड 19 के कुल 1.53 करोड़ टेस्ट किए जा चुके हैं। राज्य में अब तक प्रति मिलियन 2,86,565 टेस्ट की दर से कुल 1,53,02,583 सैंपल की जांच की जा चुकी है, जिसकी पॉज़िटिविटी दर 5.97 प्रतिशत है। राज्य में टीकाकरण अभियान तेज़ी से जारी है। सरकार की आगामी तीन महीने में टीटाकरण अभियान को पूरी तरह से संपन्न करने की योजना है। कोविड – 19 के बढ़ते मामलों को देखते हुए तिरुमाला तिरुपति देवस्थानम ने 12 अप्रैल से तिरुपति में सर्व दर्शन के टोकन बंद करने के निर्णय लिया है।
- तेलंगाना : राज्य के स्वास्थ्य विभाग ने सभी सरकारी अस्पतालों को निर्देश दिए हैं कि जिन मरीजों को ऑक्सीजन और वेंटिलेटर्स की ज़रूरत है, केवल उन्हीं मरीजों को अस्पताल में भर्ती करें। चूंकि राज्य में कोविड के मामलों की संख्या तेज़ी से बढ़ रही है, ऐसे में जिन मरीजों में कोविड के हल्के-फुल्के लक्षण हैं, उन्हें आइसोलेशन सेंटर में भेजने के निर्देश दिए गए हैं। राज्य में कोविड- 19 टीकाकरण की वर्तमान 50,000 डोज़ प्रतिदिन से बढ़ाकर 1.25 लाख डोज़ प्रतिदिन करने के लिए प्रयास किए जा रहे हैं। प्रत्येक पीएचसी को प्रतिदिन 100 लोगों को टीका लगाने और एरिया अस्पताल और सामुदायिक अस्पतालों को प्रतिदिन 200 टीके लगाने होंगे। ज़िला अस्पताल को प्रतिदिन 300 टीके लगाने का लक्ष्य दिया गया है। राज्य के सभी 33 ज़िलों में आइसोलेशन केन्द्र खोले गए हैं, और कुल मिलाकर करीब 11,000 ऑक्सीजन बेड सरकारी अस्पतालों में उपलब्ध हैं।
- महाराष्ट्र : महाराष्ट्र के स्वास्थ्य मंत्री श्री राजेश तोपे ने आज केन्द्र सरकार से कोविड टीके की 7.40 लाख डोज़ प्राप्त होने की पुष्टि की। श्री तोपे ने कहा कि राज्य की ज़रूरतों को पूरा करने के लिए कोविड टीके की आपूर्ति कम है, हमने केन्द्रीय स्वास्थ्य मंत्री डॉ. हर्ष वर्धन से आग्रह किया है कि वे हमें प्रति सप्ताह 40 लाख डोज़ उपलब्ध कराएं। महाराष्ट्र में बुधवार को कोविड के 59,907 नए मामले दर्ज हुई। राज्य में अब कुल सक्रिय मामलों की संख्या 5.01 लाख हो गई है।
- गुजरात : पिछले दो सप्ताह से गुजरात में कोविड – 19 के मामलों में वृद्धि हो रही है। बुधवार को राज्य में 3,575 नए मामले दर्ज हुए। गुजरात में ये आंकड़ा अब तक का सबसे ज़्यादा है। वहीं 20 मार्च के 1,565 की तुलना में ये आंकड़ा करीब दोगुना से भी अधिक है। राज्य के स्वास्थ्य विशेषज्ञों का मानना है कि कोविड- 19 की दूसरी लहर में संक्रमण काफी तेज़ी से फैल रहा है, और पहले की तरह ही पूरा परिवार इस संक्रमण से प्रभावित हो रहा है।
- मध्य प्रदेश : कोविड- 19 के तेज़ी से बढ़ते मामलों के मद्देनज़र मध्य प्रदेश के मुख्यमंत्री श्री शिवराज सिंह चौहान ने राज्य के सभी शहरी इलाकों में 60 घंटों के लॉकडाउन की घोषणा की है। ये लॉकडाउन पूरा वीकेंड पर लागू रहेगा। लॉकडाउन शुक्रवार को शाम 6 बजे से सोमवार को सुबह 6 बजे तक प्रभावी रहेगा। वहीं दूसरी ओर, छिंदवाड़ा ज़िले में एक सप्ताह तक लॉकडाउन रहेगा, जिसकी शुरुआत गुरुवार को रात 8 बजे होगी।
- छत्तीसगढ़ : कोविड – 19 के तेज़ी से बढ़ते मामले और दूसरी लहर को ध्यान में रखते हुए छत्तीसगढ़ सरकार ने राजधानी रायपुर में 9 अप्रैल से लॉकडाउन लगाने की घोषणा की है। रायपुर में 9 अप्रैल को शाम 6 बजे से पूरी तरह लॉकडाउन प्रभावी होगा, और 19 अप्रैल तक रहेगा। केवल आवश्यक सामग्री की दुकानें और सेवाओं को इससे छूट होगी।
तथ्यों की जांच